Azovstal

Azovstal stål- og jernverk, eller Metallurgisk Kombinat Azovstal () er et av de største valseverkene i Ukraina. Den metallurgiske fabrikken ble startet i 1930 og ligger i Mariupol i Donetsk oblast i Ukraina. Anlegget har flere underjordiske bunkere som er bygget for å tåle en atomkrig. Under beleiringen av Mariupol i forbindelse med Russlands angrep på Ukraina i 2022, forskanset over 1000 soldater fra det ukrainske forsvaret, samt flere tusen sivile, seg i tunnelsystemet. Verket har blitt nærmest fullstendig ødelagt av det russiske bombardementet i forbindelse med den pågående krigen.

Historie 
Azovstal ble etablert i 1930 i Mariupol i daværende Ukrainske sosialistiske sovjetrepublikk i Sovjetunionen. Verket ble etablert etter beslutning fra Det øverste råd for nasjonaløkonomien, og produksjonen ble igangsatt i 1933 da masovnen tappet ut det første jernet. I januar 1935 startet stålproduksjonen opp.

Sovjetiske myndigheter hevdet verket var et av de mest moderne i Sovjetunionen, og omfattes også boliger og infrastruktur for arbeidere og familiene deres utenfor fabrikkportene. Før nazistenes invasjon hadde verket over  arbeiderhjem, skoler, kinoer, et sykehus, fødeklinikk og to parker.

I 1941, under andre verdenskrig, opphørte produksjonen da Nazi-Tyskland okkuperte Mariupol. Nazistene brukte verket til å produsere ammunisjon fra 1942. I september 1943 gjenerobret sovjetiske styrker byen, og gjenoppbygget fabrikken.

Russlands invasjon av Ukraina i 2022 
 
Da Russland invaderte Ukraina i mars 2022 ble verket sterkt skadet under beleiringen av Mariupol. Det ukrainske parlamentsmedlemmet Serhij Taruta hevdet at russiske styrker nærmest hadde «ødelagt fabrikken». Den 16. april 2022 var verket blitt en siste lomme med organisert motstand i Mariupol-regionen. Russiske styrker ga de ukrainske styrkene frist til morgenen etter med å overgi seg. De ukrainske styrkene nektet å overgi seg, og deler av fabrikken forble under ukrainsk kontroll. I tillegg til over tusen ukrainske soldater hadde også mange hundre sivile søkt tilflukt i tunnelene under verket.

I begynnelsen av mai hevdet russiske styrker at de hadde tatt seg inn i stålverket, men ukrainske kilder avviste dette og sa de hadde slått tilbake flere av de russiske angrepene. Den 7. mai uttalte Ukrainas visestatsminister Iryna Veresjtsjuk at «presidentens ordre har blitt utført: alle kvinner, barn og eldre har blitt evakuert fra Azovstal. Denne delen av den humanitære operasjonen i Mariupol er fullført».

Etter finalefremføringen i Eurovision Song Contest, ropte Kalush Orchestra at verden måtte hjelpe menneskene i Azovstal. Hendelsen førte til en kraftig økning i interessen rundt situasjonen ved verket.

Referanser

Eksterne lenker 
 

Ukrainske selskaper
Ukrainske industriselskaper
Selskaper etablert i 1933